Woolies ontken kameras in aanpashokkiesWoolworths sê die kameras kan nie binne-in die aanpashokkies verfilm nie. Foto: Facebook Woolworths sê die kameras buite aanpashokkies in sy winkels word so geïnstalleer dat dit nie kan verfilm hoe mense klere aanpas nie. ŉ Vrou van KwaZulu-Natal, Sonal Madhoo, het ŉ opskudding in die sosiale media veroorsaak nadat sy ŉ foto van so ŉ kamera in die Pavillion-winkelsentrum in Durban geplaas en daarby geskryf het: “Hei, Woolworths. Wat is die storie met die kameras in die aanpashokkies in jul Pavillion-winkel? Is dit regtig jul besigheid om jul klante se privaatheid te skend?” Dis nie die eerste keer dat Woolworths onder skoot kom oor kameras by die aanpashokkies nie. In April 2016 het Tambo okaDumiso van Richardsbaai, aan KwaZulu-Natal se Noordkus, getwiet oor ŉ soortgelyke kamera waar sy gemeen het klante privaatheid gegun moet word, berig die Durbanse dagblad die Daily News. Woolworths het toe gesê die kamera is nie na die aanpashokkies gedraai nie, maar op die toonbank waar klante ŉ nommer kry vir die getal items wat hulle by die hokkies inneem en klere los wat hulle nie wil koop nadat hulle dit aangepas het nie. Die meeste Facebook-gebruikers verstaan nie Madhoo se verontwaardiging nie. “By die ingang na die aanpashokkies?” wil ene Juls Frankthetank Neto weet. “Dit is waar jou items deur die personeel nagegaan word voor jy die hokkie binnegaan. Sal jy daarvan hou as ŉ kamera op jou vrou of dogter gerig word terwyl sy klere aanpas? “Al mense wat ek my kan voorstel hieroor ontsteld sal wees, is verdagte mense wat iets in hul handsak wil steek, hoekom anders kyk hulle na die plafon?” Ken Pillay stem saam: “Niks is fout hier nie. En ek neem aan dis vir veiligheid. Mense word deesdae oral aangeval en beroof. Mense het ook al bomme in Woolworths[-winkels] geplant; so ek reken dis vir klante se veiligheid.” Nadat tientalle mense Madhoo gekritiseer het in opeenvolgende kommentaar op Facebook, vra Liyana Maria of niemand dan ŉ reeks kommentare kan lees nie. “Die dame het die foto BINNE-IN die hokkie geneem. Sal jy daarvan hou as ŉ kamera op jou vrou of dogter gerig word terwyl sy klere aanpas? As jy dink niks skort hiermee nie, is jy siek in jou kop.” Kirsten Hewett, Woolworths se kommunikasiehoof, was nie Maandag beskikbaar om Maroela Media se vrae te beantwoord nie, maar sy het wel aan die Daily News gesê: “Die kameras fokus net op die ingang na die aanpashokkies. Hulle word so geïnstalleer dat dit nie moontlik is om binne-in die hokkies te sien nie.”